b'\n_START_ARTICLE_\nBorova kislina\n_START_SECTION_\nNahajali\xc5\xa1\xc4\x8da\n_START_PARAGRAPH_\nNaravna nahajali\xc5\xa1\xc4\x8da borove kisline ali sasolita so v nekaterih vulkanskih okoljih, na primer pri vasi Sasso Pisano v italijanski pokrajini Toskani, po kateri je mineral dobil ime, na Eolskih otokih in ameri\xc5\xa1ki zvezni dr\xc5\xbeavi Nevadi. Na teh nahajali\xc5\xa1\xc4\x8dih uhaja iz razpok v tleh, pome\xc5\xa1ana z vodno paro. V naravi se nahajajo tudi drugi minerali: boraks, boracit, boronatrokalcit in kolemanit. Borova kislina in njene soli so tudi v morski vodi, rastlinah in skoraj vseh vrstah sadja._NEWLINE_Borova kislina je prvi pripravil Wilhelm Homberg (1652-1715) iz boraksa in mineralnih kislin leta 1702. Kislina je po njem dobila ime sal sedativum Hombergi - pomirjevalna Hombergova sol. Borate, vklju\xc4\x8dno z borovo kislino, so v resnici uporabljali \xc5\xbee stari Grki za \xc4\x8di\xc5\xa1\xc4\x8denje, konzerviranje hrane in druge namene.\n_START_SECTION_\nToksi\xc4\x8dnost\n_START_PARAGRAPH_\nAkutna oralna toksi\xc4\x8dnost (LD\xe2\x82\x85\xe2\x82\x80), ugotovljena na podganah, je 2660 mg/kg telesne mase. V 13. izdaji Merckovega indeksa je LD\xe2\x82\x85\xe2\x82\x80 za podgano 5140 mg/kg, za odraslega \xc4\x8dloveka pa 5-20 g/kg telesne mase. Za primerjavo: LD50 kuhinjske soli za podgane je 3,75 g/kg. Podatek je zelo zavajajo\xc4\x8d, ker je znano, da so ljudje umrli \xc5\xbee zaradi mnogo manj\xc5\xa1ih odmerkov. Po podatkih v ameri\xc5\xa1kem Registru za strupene snovi in bolezni (ATSDR) je minimalni smrtni odmerek je za dojen\xc4\x8dke 2-3 g, za otroke 5-6 g in za odrasle 15-20 g._NEWLINE_Bolj nevarna kot zau\xc5\xbeitje je lahko dolgotrajna izpostavljenost borovi kislini, ki povzro\xc4\x8da po\xc5\xa1kodbe in s\xc4\x8dasoma okvaro ledvic. Zgleda, da kislina ni rakotvorna. \xc5\xa0tudije na psih so pokazale, da pri izpostavljenosti 32 mg/kg telesne mase na dan v trajanju 90 dni povzro\xc4\x8da atrofijo mod. Ta raven je precej ni\xc5\xbeja od LD\xe2\x82\x85\xe2\x82\x80._NEWLINE_Po podatkih iz baze podatkov IUCLID Dataset, ki jih je objavila Evropska komisija, povzro\xc4\x8dajo visoki odmerki borove kisline razvojne motnje zarodka in plodu in teratogenost pri podganah, kuncih in mi\xc5\xa1ih. Povzro\xc4\x8dajo tudi sr\xc4\x8dno-\xc5\xbeilne okvare, spremembe okostja in blage po\xc5\xa1kodbe ledvic. Evropska komisije je zato avgusta 2008 v svoji direktivi 67/548/EGS razglasila borovo kislino za reprotoksi\xc4\x8dno (kategorija 2) in uvedla R-stavka R60 (lahko \xc5\xa1koduje plodnosti) in R61 (lahko \xc5\xa1koduje nerojenemu otroku).\n_START_SECTION_\nMedicina\n_START_PARAGRAPH_\nBorova kislina se uporablja kot antiseptik za manj\xc5\xa1e opekline ali vreznine in sestavina mazil. V zelo razred\xc4\x8deni vodni raztopini se uporablja za izpiranje o\xc4\x8di. Razred\xc4\x8deno borovo kislino se lahko uporabi kot vaginalno prho za zdravljenje bakterijske vaginoze zaradi \xc4\x8dezmerne alkalnosti, kakor tudi kandidioze, ki jo povzro\xc4\x8dajo glivice iz rodu Candida. Kot antibakterijska spojina se lahko uporabi tudi za zdravljenje aken. Z upra\xc5\xa1eno borovo kislino, ki se nasuje v nogavice, se zdravi dermatofitijo stopala, glivi\xc4\x8dno oku\xc5\xbebo stopala in prstov, ki jo najpogosteje povzro\xc4\x8data dermatofita Trichophyton rubrum in Trichophyton mentagrophytes var. interdigitale. V raztopini v etanolu se lahko uporablja za zdravljenje nekaterih vrst vnetja zunanjega u\xc5\xa1esa pri ljudeh in \xc5\xbeivalih._NEWLINE_Raztopine borove kisline izpiranje o\xc4\x8di ali po\xc5\xa1kodovane ko\xc5\xbee, so strupene, predvsem za dojen\xc4\x8dke, \xc5\xa1e posebej po ve\xc4\x8dkratni uporabi. Toksi\xc4\x8dnost je posledice njenega po\xc4\x8dasnega izlo\xc4\x8danja.\n_START_SECTION_\nInsekticid\n_START_PARAGRAPH_\nBorova kislina je bila v Zdru\xc5\xbeenih dr\xc5\xbeavah Amerike prvi registrirani insekticid (1948) za zatiranje \xc5\xa1\xc4\x8durkov, termitov, ognjenih mravelj, bolh, srebrnih ribic in mnogo drugih \xc5\xbeu\xc5\xbeelk. Pripravki za zatiranje \xc5\xa1\xc4\x8durkov in mravelj v gospodinjstvih so praviloma varni. Po zau\xc5\xbeitju delujejo na presnovo insektov, kot suh prah pa kot abrazivi za njihove zunanje skelete.\n_START_SECTION_\nKonzervans\n_START_PARAGRAPH_\nInsekticidi hkrati delujejo kot sredstvo za prepre\xc4\x8devanje in uni\xc4\x8devanje obstoje\xc4\x8de mokre in suhe gnilobe lesa. Borova kislina se lahko uporablja tudi skupaj z etilen glikolom za obdelavo povr\xc5\xa1ine lesa proti napadom gliv in insektov. Koncentrirani preparati se lahko uporabijo tudi za prepre\xc4\x8devanje nastajanja sluzi in rasti gliv in alg v morskih okoljih.\n_START_SECTION_\nPufer pH\n_START_PARAGRAPH_\nBorova kislina v ravnote\xc5\xbeju s svojo konjugirano bazo boratnim ionom pri koncentracijah 50-100 ppm borovih ekvivalentov se uporablja kot primarni ali dodatni pufer v kopalnih bazenih. Je \xc5\xa1ibka kislina s pK\xe2\x82\x90 9,24 (\xc4\x8dista voda, 25 \xc2\xb0C). Pri tem pH je pufranje najmo\xc4\x8dnej\xc5\xa1e, ker imata prosta kislina in boratni ion enaki koncentraciji. V bazenih in morski vodi je njen pK\xe2\x82\x90 znatno ni\xc5\xbeji zaradi interakcij z razli\xc4\x8dnimi drugimi molekulami. V bazenih z morsko vodo je okoli 9,0. Ne glede na to, katero topno borovo sol se doda v bazensko vodo, bo v sprejemljivih mejah pH v pufru prevladovala borova kislina, kar je razvidno iz prvega grafa. Sistem borova kislina/boratni ion je zato uporaben kot primarni puferski sistem (in zamenjava za bikarbonatni sistem s pK\xe2\x82\x90\xe2\x82\x81 = 6,0 in pK\xe2\x82\x90\xe2\x82\x82 = 9,4) v zna\xc4\x8dilnih pogojih v bazenih z morsko vodo, v katerih posku\xc5\xa1ajo generatorji klora dvigniti pH iz delovnega obmo\xc4\x8dja 7,5-8,2. Puferska kapaciteta je ve\xc4\x8dja proti dvigovanju pH (proti pK\xe2\x82\x90 okrog 9,0), kar je razvidno iz drugega grafa. Borova kislina v tem koncentracijskem obmo\xc4\x8dju ne povzro\xc4\x8di nobenega padca koncentracije proste HOCl, ki je potrebna za higieno bazenov, lahko pa neznatno pove\xc4\x8da fotoza\xc5\xa1\xc4\x8ditne vplive cianurske kisline in deluje antikorozivno.\n_START_SECTION_\nMazivo\n_START_PARAGRAPH_\nKoloidne raztopine nanodelcev borove kisline v petroleju ali rastlinskem olju, so dobra maziva za kerami\xc4\x8dne ali kovinske povr\xc5\xa1ine. Koeficient drsnega trenja z nara\xc5\xa1\xc4\x8dajo\xc4\x8dim tlakom pade z 0,10 na 0,02. Mazalne lastnosti filma H\xe2\x82\x83BO\xe2\x82\x83 so posledica spontane kemijske reakcije med molekulami vode in prevleko B\xe2\x82\x82O\xe2\x82\x83 v vla\xc5\xbenem okolju.\n_START_SECTION_\nJedrske elektrarne\n_START_PARAGRAPH_\nV jedrskih elektrarnah se bor in borova kislina uporabljata kot absorbent nevtronov. Naravni bor vsebuje pribli\xc5\xbeno 20\xc2\xa0% izotopa \xc2\xb9\xe2\x81\xb0B in 80\xc2\xa0% izotopa \xc2\xb9\xc2\xb9B. \xc5\xa0iroke absorpcijske sposobnosti ima \xc2\xb9\xe2\x81\xb0B, zato dodatek borove kisline v hladilno sredstvo reaktorja zmanj\xc5\xa1a verjetnost, da bo nevtron spro\xc5\xbeil cepljenje atoma. Hitrost veri\xc5\xbene reakcije se lahko u\xc4\x8dinkovito krmili s spreminjanjem koncentracije borove kisline. Borova kislina se uporablja samo v reaktorjih z visokotla\xc4\x8dno hladilno vodo, v reaktorjih z vrelo vodo pa se uporablja natrijev pentaborat. Borova kislina se lahko uporablja tudi v bazenih za shranjevanje izrabljenih gorivnih celic. V \xc4\x8cernobilski nesre\xc4\x8di se je raztaljeni reaktor 4 posipal z borovo kislino, da bi se prepre\xc4\x8dila \xc5\xa1e kak\xc5\xa1na druga reakcija.\n_START_SECTION_\nIndustrija\n_START_PARAGRAPH_\nNajve\xc4\x8d borove kisline se porabi za proizvodnjo monofilamentnih steklenih vlaken, bolj znanih fiberglas. Vlakna se uporabljajo za armiranje plastike, na primer plovil, cevi in celo ra\xc4\x8dunalni\xc5\xa1kih vezij. Uporablja se tudi za proizvodnjo stekla za LCD zaslone._NEWLINE_V zlatarstvu se v kombinaciji z denaturiranim alkoholom uporablja kot sredstvo za za\xc5\xa1\xc4\x8dito povr\xc5\xa1ine pred oksidacijo iz tvorbo barvnih made\xc5\xbeev med kaljenjem in spajkanjem._NEWLINE_V galvanizaciji se uporablja v nekaterih posebnih galvanskih kopelih, na primer v razmerju H\xe2\x82\x83BO\xe2\x82\x83:NiSO\xe2\x82\x84 = 1:10 z zelo majhnim dodatkom natrijevega lavril sulfata in H\xe2\x82\x82SO\xe2\x82\x84._NEWLINE_Borova kislina je v zmesi z boraksom (natrijev tetraborat dekahidrat) v razmerju 4:5 zelo topna v vodi, \xc4\x8deprav spojini vsaka zase nista topni. Raztopina se uporablja za impregnacijo lesa proti gorenju._NEWLINE_V zmesi s fino upra\xc5\xa1enim kremen\xc4\x8devim peskom se uporablja za prevleke v indukcijskih pe\xc4\x8deh in proizvodnji keramike._NEWLINE_Borova kislina je ena od najpogostej\xc5\xa1ih snovi za nevtralizacijo fluorovodikove kisline. Deluje tako, da proste F\xe2\x81\xbb ione ve\xc5\xbee v kompleksne soli. Proces izni\xc4\x8di ekstremno toksi\xc4\x8dnost fluorovodikove kisline, \xc5\xa1e posebej njeno sposobnost, da sekvestira ione kalcija iz krvnega seruma, kar lahko povzro\xc4\x8di zastoj srca in razgradnjo kosti. To se lahko zgodi \xc5\xbee pri majhnem stiku ko\xc5\xbee s fluorovodikovo kislino._NEWLINE_V kova\xc5\xa1tvu se borova kislina dodaja boraksu kot talilo pri varjenju._NEWLINE_V zmesi s silikonskimi polimeri se uporablja za izdelavo "inteligentnega plastelina", ki se odbija kot \xc5\xbeoga in te\xc4\x8de kot zelo viskozna teko\xc4\x8dina, pri mo\xc4\x8dnem udarcu pa se razbije. V ZDA se tr\xc5\xbei kot Silly Putty._NEWLINE_Borova kislina se v kombinaciji s \xc5\xa1e osmimi kemikalijami uporablja za hidravli\xc4\x8dno frakturitanja naftnih skrilavcev.\n_START_SECTION_\nPirotehnika\n_START_PARAGRAPH_\nBor se v pirotehniki uporablja za prepre\xc4\x8devanje tvorbe amidov v reakciji med aluminijem in nitrati. Borova kislina nevtralizira alkalne amide, ki lahko reagirajo z aluminijem, in hkrati zeleno obarva plamen.'